Imtella' Awwissu 16, 2020 - Aġġornata 16 Ta' Awwissu, 2020 4:09pm Il-Kap tal-Oppożizzjoni u tal-Partit Nazzjonalista, Adrian Delia, talab lill-Prim Ministru biex għada jlaqqa' l-Parlamenet f'seduta speċjali biex jispjega x'inhi l-istrateġija tal-gvern quddiem l-imxija tal-COVID-19 li qal reġgħet refgħet rasha bil-kbir. F'kollegament bit-telefown fuq l-istazzjon tal-Partit Nazzjonalista, Dr Delia qal li l-poplu jrid ikun jaf fejn qiegħed u x'se jiġri. Irrefera wkoll għar-riżenja tal-Avukat Ġenerali, li qal messha ilha li saret, u talab li l-oppożizzjoni tara l-ittra tar-riżenja tiegħu. Il-Kap tal-Oppożizzjoni u tal-Partit Nazzjonalista Adrian Delia talab li t-Tnejn jitlaqqa' l-parlament b'urġenza biex jiġi deċiż x'għandu jsir biex il-pajjiż joħroġ mill-isqaq iswed li qal dieħel fih qabel ma jkun tard wisq. Dr Delia qal li dak li qed jiġri f'Malta hu inkwetanti u li l-għadd ta' każi ġodda ta' COVID-19 hu kbir wisq meta tqabbel 'l Malta ma' pajjiżi oħra. Hu kkritika lill-Gvern li qal mhu jagħmel xejn, b'kuntrast ma' pajjiżi oħra li qed jaddottaw miżuri ta' emerġenza biex irażżnu l-pandemija. Il-Kap Nazzjonalista qal li l-Prim Ministru qed jiddeverti u mhux jagħti kas tal-poplu. Ikkritika lill-Gvern li qal tilef il-kontroll tal-pandemija u fi kliemu l-Prim Ministru ħarab mill-pajjiż u mar igawdi s-sajf għax hekk ried u akkużah li ġie jaqa' u jqum mis-saħħa tal-poplu. Dr Delia qal li l-Prim Ministru ġab fix-xejn il-ħidma li saret mit-tobba u l-infermiera u x-xhur ta' sagrifiċċji li saru. Fi kliemu l-azzjoni tal-gvern hija immorali. Dr Delia qal li ma jistax ikun hemm ekonomija b'saħħitha jekk ma jkollokx pajjiż b'saħħtu. Irrimarka li ma saret ebda diskussjoni biex in-negozji jirkupraw wara l-pandemija. Qal li l-pajjiż m'għandux pjan għal setturi ġodda bil-għan li titnaqqas id-dipendenza minn fuq it-turiżmu. Dr Delia semma wkoll li ż-żgħażagħ ħa jkollhom imorru għall-eżamijiet meta jistgħu jagħmlu l-eżamijiet f'ambjent aktar sigur. Mistoqsi dwar ir-riżenja tal-Avukat Ġenerali Peter Grech, il-Kap Nazzjonalista qal li hu sodisfatt u fakkar li l-istess Avukat Ġenerali nstab ħati mill-Qorti Kostituzzjonali li kiser id-drittijiet fundamentali tiegħu meta bħala Kap tal-Oppożizzjoni ċaħħdui milli jkollu kopja tar-rapport tal-inkjesta Egrant. Dr Delia rrimarka li mhux magħruf x'inhuma r-raġunijiet tar-riżenja u talab li l-oppożizzjoni tara l-ittra tar-riżenja għax hekk qal titlob it-trasparenza. Il-Kap Nazzjonalista qal li Dr Grech ikkalpesta l-Uffiċċju tal-Avukat Ġenerali u żied li jekk hemm affarijiet li jirriżulta li ma ħax azzjoni dwarhom, l-oppożizzjoni trid tara li ssir ġustizzja anke wara li ma jkunx għadu fil-kariga.